
Ben por riba da cidade, sobre unha alta columna, atopábase a estatua do 
Príncipe Feliz. Estaba todo cuberto de ñnas láminas de ouro, os seus ollos 
eran dous brillantes zañros, e un grande e vermello rubí coruscaba na 
empuñadura da súa espada. 

r 

Eravos moi admirado. 

—É fermoso coma un cataventos —comentaba un dos concelleiros, que 
quería gañar sona de ter gustos artísticos—; só que non é tan útil —engadía, 
por medo a que a xente o considerase un irresponsable, o que non era en 
realidade. 

—Por que non podes ser coma o Príncipe Feliz? —preguntaba a nai asisada 
ó seu ñllo, cando choraba pedindo a lúa—. Ó Príncipe Feliz non se lle 
ocorre chorar por nada. 

—Alégrome de que haxa alguén no mundo tan feliz —murmuraba un home 
desenganado ollando a marabillosa estatua. 

—Semella un anxo —dicían os pícaros do hospicio cando saían da catedral 
vestidos coa capa escarlata e o branco e inmaculado mandil. 

—E como o sabedes? —dicía o mestre de matemáticas—, nunca vistes 
ningún. 

—Ah!, si que o vimos, en soños —respondían os cativos; e o cello dáballe ó 
profesor aspecto severo, porque non aprobaba que os nenos soñasen. 

FTnha noite, velaquí que voou unha pequena andoriña sobre a cidade. Os 
seus amigos marcharan a Exipto había seis semanas, mais ela ficara, porque 
se namorara dun xunco belísimo. Atopárao ó comeza-la primavera, cando 
voaba río abaixo tras dunha grande avelaíña marela, e tanto lle chistara o 
seu esvelto van, que se detivera a conversar con el. 

—Pódote querer? —preguntoulle a andoriña, que gustaba de ir ó miolo 
decontado, e o xunco respondeulle cunha profunda reverencia. 

Así que voou unha e outra vez arredor del, tocando a auga coas ás, e 
facendo ondas prateadas. Este era o seu xeito de face-las beiras, e durou 
todo o verán. 


—É un amor ridículo —chirlaron as outras andoriñas—; el ten poucos 
cartos, e demasiados parentes. 

E a verdade é que o río estaba cheíño de xuncos. Logo, cando chegou o 
outono, marcharon todas. 

Despois de marcharen sentíuse soa, e empezou a cansarse do seu amante. 

—Non ten conversación —dixo—, e seica é un coqueto, porque sempre está 
galanteando o vento. —E en efecto, sempre que sopraba o vento, o xunco 
facía gracilísimas reverencias—. Recoñezo que é casandrego —engadiu—, 
mentres que a min me encanta viaxar. Ó meu cónxuxe, xa que logo, debería 
encantarlle viaxar tamén. 

—E1 marcharás comigo? —preguntoulle finalmente; pero o xunco negou 
coa cabeza, estaba tan apegado ó seu fogar. 

—Ti tomáchesme a broma —exclamou—. Voume ás pirámides. Adeus! —e 
marchou. 

Voou todo o día, e á noite chegou á cidade. 

—Onde poderei repousar? —dixo—; espero que a cidade se preparase para 
me recibir. 

Entón viu a estatua sobre a alta columna. 

—Vou descansar aló —exclamou—; é un bo lugar, ben aireado. Así que se 
foi pousar xusto entre os pés do Príncipe Feliz. 

—Teño un cuarto dourado —díxose mainamente mentres miraba arredor, e 
preparouse para durmir; mais cando xa estaba a mete-la cabeza baixo a á, 
caeulle enriba unha gran pinga de auga—. Que cousa máis curiosa! — 
exclamou—; non hai ningunha nube no ceo, as estrelas locen moi claras e 
brillantes, e porén chove. O tempo no norte de Europa é terrible. Ó xunco 
gustáballe a choiva, pero non era máis que por egoísmo. 

Entón caeu outra pinga. 

—De que serve unha estatua se non protexe da choiva? —dixo—. Teño que 
buscar unha cheminea cunha boa caparucha —e decidiu marchar. 



Pero antes de que estendese as ás, caeu unha terceira pinga, e mirou cara 
arriba, e viu... Ah, que é o que viu? 

Os ollos do Príncipe Feliz estaban cheos de bágoas, e bágoas corrían polas 
súas meixelas. A súa cara lucía tan fermosa ó luar que a mágoa encheu a 
pequena andoriña. 

—Quen es? —preguntou. 

—Son o Príncipe Feliz. 

—E logo por que choras? —preguntou a andoriña—; enchoupáchesme 
toda. 

—Cando estaba vivo e tiña corazón humano —contestou a estatua—, non 
sabía o que eran as bágoas, porque vivía no Pazo de Sans-Souci, onde non 
se lle permitía a entrada á tristura. Polo día xogaba cos meus compañeiros 
no xardín, e pola tarde presidía o baile no Gran Salón. O xardín estaba 
rodeado por un muro moi alto, pero nunca se me ocorreu preguntar que 
había alén, todo ó meu redor era tan fermoso. Os cortesáns chamábanme o 
Príncipe Feliz, e si que o era, se o pracer equivale á felicidade. Así vivín, e 
así morrín. E agora que estou morto empolicáronme tan alto que podo ver 
toda a fealdade e toda a miseria da miña cidade, e aínda que o meu corazón 
está feito de chumbo non podo senón chorar. 

—O que? Non está feito de ouro puro? —dixo a andoriña para si. Tiña 
demasiada educación como para facer comentarios persoais en voz alta. 

—Lonxe —continuou a estatua cunha voz suave e musical—, alá lonxe 
nunha pequena rúa, hai unha casa pobre. Unha das fiestras está aberta, e por 
ela podo ver unha muller sentada nunha mesa. Ten unha cara enxoita e 
cansa, e unhas mans rudas e coloradas, todas picadas polas agullas, pois é 
costureira. Está a bordar pasifloras nun vestido de satén para que a máis 
bonita das damas de honra da raíña o vista no vindeiro baile da corte. Nun 
leito, no canto do cuarto, repousa o seu pequerrecho doente. Ten febre, e 
pide laranxas. A súa nai non ten outra cousa que darlle que auga do río, así 
que o pequeno chora. Andoriña, andoriña, andoriniña, levaríaslle o rubí da 
empuñadura da miña espada? Os meus pés están suxeitos á peaña e non me 
podo mover. 


—Estanme agardando en Exipto —dixo a andoriña—. Os meus amigos 
están a voar Nilo arriba e Nilo abaixo, e a falar cos grandes lotos. Axiña 
irán durmir a tumba do gran rei. O propio rei está alí, dentro do seu 
cadaleito pintado. Está envolto en liño marelo, e embalsamado con 
especias. Arredor da súa gorxa ten unha cadea de xade verde pálido, e as 
súas mans parecen follas murchas. 

—Andoriña, andoriña, andoriniña —dixo o príncipe—, non quedarías unha 
soa noite comigo para se-la miña mensaxeira? O cativo ten tanta sede, e a 
nai tanta pena. 

—Creo que non me gustan os pícaros —respondeu a andoriña—. O verán 
pasado, cando quedei no río, había dous nenos brutáns, os fillos do 
muiñeiro, que sempre estaban a me guindar croios. Nunca me atinaron, por 
suposto; as andoriñas voamos ben de máis, e ademáis, son dunha familia 
famosa pola súa axilidade; aínda así, foi un xesto insolente. 

Pero o Príncipe Feliz semellaba tan triste que lle deu pena á pequena 
andoriña. 

—Vai moito frío aquí —dixo—; pero quedarei contigo unha noite, e serei a 
túa mensaxeira. 

—Gracias, andoriniña —dixo o príncipe. 

Así que a andoriña arrincou o rubí da espada do príncipe e voou con el no 
peteiro por riba dos tellados da vila. 

Pasou a carón da torre da catedral, onde había esculpidos anxos de mármore 
branco. Pasou a carón do pazo e oíu o son do baile. Unha moza feita saíu ó 
balcón co seu amador. 

—Que marabillosas son as estrelas —díxolle este—, e que marabilloso é o 
poder do amor! 

—Espero que o meu vestido estea listo para o baile da corte —respondeu 
ela—; mandei que bordaran pasifloras nel, pero as costureiras son tan 
preguiceiras. 

Sobrevoou o río, e viu as lanternas penduradas dos mastros dos barcos. 

Voou sobre o gueto, e viu os xudeus vellos negociando uns cos outros e 
pesando os cartos en balanzas de cobre. Á fin chegou á casa pobre e mirou 


dentro. O cativo mexíase coa febre no leito, e a nai adormecera coa 
canseira. Dun brinco, entrou e deixou o gran rubí sobre a mesa, cabo da 
alferga da muller. Despois voou mainamente arredor da cama, abanando a 
testa do rapaz coas súas ás. 

—Que fresco me sinto! —dixo o pícaro—, debo de estar a mellorar; —e 
afundiuse nun sono delicioso. 

Logo volveu a andoriña xunto do Príncipe Feliz e contoulle o que fixera. 

—É curioso —comentou—, agora síntome morna abondo, malia que vai 
tanto frío. 

—Iso é porque fixeches unha boa acción —dixo o príncipe. 

E a pequena andoriña deu en meditar e axiña adormeceu. Pensar sempre lle 
daba sono. 

Cando amenceu baixou ó río e bañouse. 

—Que fenómeno extraordinario —dixo o profesor de ornitoloxía ó pasar 
pola ponte—. Unha andoriña en inverno! 

E escribiu unha longa carta sobre o asunto ó xornal local. Citouna toda a 
xente, contiña tantas palabras que non entendía. 

—Esta noite marcho para Exipto —dixo a andoriña, e esa idea aledouna. 

Visitou tódolos monumentos públicos e sentou un bo anaco no campanil da 
igrexa. Onde queira que fose os pardais rechouchiaban e dicíanse uns ós 
outros: “Que forasteira tan sinalada!”. Isto moito lle pracía. 

Cando saíu a lúa voou de volta a xunto do Príncipe Feliz. 

—Tes algún encargo para Exipto? —berrou—, xa marcho. 

—Andoriña, andoriña, andoriniña —dixo o príncipe—, non quedarías 
comigo unha noite máis? 

—Agardan por min en Exipto —respondeu a andoriña—. Mañá os meus 
amigos voarán ata a segunda fervenza. Alá o hipopótamo esvacóase entre as 
espadanas, e nun enorme trono de granito está sentado o deus Memnón. 

Olla as estrelas toda a noite e, cando resplandece o luceiro da mañá, bota un 
único aturuxo e logo queda calado. Ó mediodía os leóns marelos baixan á 



ribeira a beber. Os seus ollos parecen berilo verde, e o seu gruñido é máis 
forte có bruído da ruxidoira. 

—Andoriña, andoriña, andoriniña —dixo o príncipe—, lonxe, ó outro lado 
da vila, vexo un mozo nunha bufarda. Está debruzado sobre un escritorio 
cuberto de papeis, e nun vaso que ten ó seu carón hai un ramo de violetas 
murchas. O seu cabelo é castaño e crecho, e os seus beizos son encarnados 
coma unha granada, e ten uns ollos grandes e soñadores. Tenta rematar unha 
obra para o director do teatro, pero ten demasiado frío para seguir 
escribindo. Non hai lume no braseiro, e esmorece coa fame. 

—Quedarei contigo unha noite máis —dixo a andoriña, que no fondo tiña 
bo corazón—. Levareille logo outro rubí? 

—Ai! Xa non teño rubís —dixo o príncipe—, só me quedan os meus ollos. 
Están feitos cuns zafiros senlleiros traídos da India hai mil anos. Arrinca un 
e lévallo. E1 venderallo ó xoieiro e mercará comida e leña, e terminará a súa 
obra. 

—Príncipe querido —dixo a andoriña—, non podo facer iso; —e rompeu a 
chorar. 

—Andoriña, andoriña, andoriniña —dixo o príncipe—, fai o que che 
mando. 

A andoriña arrincou pois o ollo do príncipe e voou ata a bufarda do 
estudante. Era moi doado entrar, porque había un burato no tellado. 
Lanzouse a través del e entrou no cuarto. O mozo tiña a cabeza encovada 
entre as mans, así que non sentiu o bater das ás do paxaro, e cando levantou 
a vista atopou o fermoso zafiro deixado sobre as violetas mirradas. 

—Empezan a me apreciar —exclamou—, isto debe de ser dalgún grande 
admirador. Agora si que que podo remata-la miña obra —e parecía moi 
feliz. 

Ó outro día a andoriña baixou ó porto. Pousouse no mastro dun gran barco e 
mirou como os mariñeiros izaban con cabos caixóns da bodega. “Arriba, 
dálle!” berraban ó saír cada un dos caixóns. 

—Voume a Exipto! —exclamou a andoriña, mais ninguén atendeu, e cando 
saiu a lúa volveu a xunto do Príncipe Feliz. 




—Veño me despedir —voceou. 

—Andoriña, andoriña, andoriniña —dixo o príncipe—, non quedarías 
comigo unha noite máis? 

—É inverno —respondeu a andoriña—, e axiña estará aquí a neve fría. En 
Exipto o sol é morno sobre as palmeiras, e os crocodilos déitanse na lama e 
miran preguiceiramente ó seu redor. Os meus compañeiros están a face-lo 
niño no templo de Baalbec, e as pombas rosas e brancas espréitanos e 
arrólanse mutuamente. Querido príncipe, teño que marchar, pero 
endexamais te esquecerei, e a vindeira primavera traereiche dúas fermosas 
alfaias para repo-las que deches. O rubí será máis vermello ca unha rosa 
encarnada, e o zafiro será tan azul coma o mar inmenso. 

—Na praza aquí embaixo —dixo o Príncipe Feliz—, hai unha vendedora de 
mistos noviña. Caéronlle os mistos no sumidoiro, e estragáronse. O seu pai 
mallará nela se non leva a casa algúns cartos, así que está a chorar. Non ten 
nin zapatos nin medias, e lava a cabeza descuberta. Rípame o outro ollo e 
dállo, e así o seu pai non baterá nela. 

—Quedarei contigo unha noite máis —dixo a andoriña—, mais non podo 
arrincarche o ollo. Entón quedarías cego de todo. 

—Andoriña, andoriña, andoriniña —dixo o príncipe—, fai o que che 
mando. 

Así que ripou o outro ollo do príncipe, e baixou coma unha frecha con el. 
Pasou feita un raio a carón da vendedora de mistos, e deixou a xoia na 
palma da súa man. 

—Que cacho de cristal máis bonito! —exclamou a rapariga; e correu a casa, 
rindo. 

Logo volveu a andoriña xunto ó príncipe. 

—Agora estás cego —dixo—, así que vou quedar contigo para sempre. 

—Non, andoriniña —dixo o pobre príncipe—, debes marchar a Exipto. 

—Quedarei contigo para sempre —dixo a andoriña, e adormeceu ó pé do 
príncipe. 


Todo o día seguinte sentou no ombreiro do príncipe, e botoulle uns contos 
sobre o que vira en terras estrañas. Faloulle dos ibis rubios, que forman 
longas ringleiras nas ribeiras do Nilo, e pillan carpas vermellas co bico; da 
esñnxe, que é tan vella coma o propio mundo, e vive no deserto, e sabe 
todo; dos comerciantes, que camiñan amodo cabo dos seus camelos e levan 
doas de ámbar nas mans; do rei das Montañas da Lúa, negro coma o ébano, 
e que adora un cristal enorme; da xigante serpe verde que durme nunha 
palmeira, e que vinte sacerdotes alimentan con pasteis de mel; e dos 
pigmeos que navegan por un lago enorme sobre grandes follas chairas, e 
sempre están en guerra coas bolboretas. 

—Miña andoriniña —dixo o príncipe—, cóntasme cousas abraiantes, pero 
máis abraiante que iso é o padecemento dos homes e das mulleres. Non hai 
misterio maior cá miseria. Sobrevoa a cidade, andoriniña, e cóntame o que 
alí vexas. 

Así que a andoriña sobrevoou a gran cidade, e viu os ricos gozando nas súas 
fermosas casas, mentres os esmoleiros quedaban sentados na cancela. 

Entrou nas ruelas escuras, e viu as caras esbrancuxadas dos nenos afamados 
que miraban desazados as rúas negras pola xanela. Baixo o arco dunha 
ponte dous meniños abrazábanse para tentar quecer. 

—Que fame temos! —dicían. 

—No podedes quedar aquí —berrou o vixilante, e saíron á choiva. 

Entón retornou e contou ó príncipe o que vira. 

—Estou cuberto de ouro —dixo o príncipe—, debes desapegalo, folla a 
folla, e dárllelo ós meus pobres; os vivos sempre pensan que o ouro pode 
facelos felices. 

Folla tras folla tirou a andoriña o fino ouro, ata que o Príncipe Feliz quedou 
opaco e gris. Folla tras folla levou ós pobres o fino ouro, e as fazulas dos 
cativos tornáronse máis roibas, e riron e xogaron na rúa. 

—Agora temos pan! —exclamaban. 

Fogo veu a neve, e trala neve veu o carazo. As rúas parecían de prata, 
estaban tan brillantes e tremelucentes; longas candeas coma dagas de cristal 


colgaban dos beirís das casas, toda a xente saía vestida con peles, e os 
raparigos levaban gorras escarlata e patinaban sobre o xeo. 

A pobre andoriña cada vez tiña máis frío, pero non deixaría o Príncipe, 
queríao ben de máis. Peteiraba migallas á porta do panadeiro cando el non 
miraba, e tentaba manterse quente batendo as ás. 

Mais á ñn soubo que ía morrer. Só lle quedaban folgos para voar ata o 
ombro do príncipe unha vez máis. 

—Adeus, querido príncipe! —murmurou—, permitiríasme bicarche a man? 

—Alégrome de que vaias a Exipto por fin, andoriniña —dixo o príncipe—, 
quedaches aquí demasiado tempo; pero tes que bicarme nos beizos, porque 
te quero. 

—Non é a Exipto onde vou —dixo a andoriña—. Marcho á Casa da Morte. 
A morte é a irmá do sono, non si? 

E bicou o príncipe no beizos, e caeu morta ós seus pés. 

Nese intre un estalo estraño soou dentro da estatua, como se algo escachase. 
O caso é que o corazón de chumbo partira xusto pola metade. Foi sen 
dúbida unha xeada durísima. 

Cedo pola mañá o alcalde camiñaba pola praza de abaixo acompañado dos 
concelleiros. Ó pasar xunto da columna levantou a vista cara á estatua. 

—Mi madriña, que luído se ve o Príncipe Feliz! —dixo. 

—Si que está luído, si! —exclamaron os concelleiros, que sempre estaban 
de acordo co alcalde; e subiron para botarlle unha ollada. 

—Caeu o rubí da espada, os ollos xa non están, e xa non é dourado —dixo 
o alcalde—; de feito, case que parece un esmoleiro! 

—Case que parece un esmoleiro —dixeron os concelleiros. 

—E mesmo hai un paxaro morto ós seus pés! —continuou o alcalde—. 
Cómpre publicar un bando no que se prohiba ós paxaros morrer aquí. 

E o secretario municipal tomou nota da suxestión. 

Así que quitaron a estatua do Príncipe Feliz. 



—Como xa non é fermosa xa non é útil —dixo o profesor de arte na 
universidade. 

Logo fundiron a estatua nun forno, e o alcalde convocou unha reunión do 
concello para decidi-lo que facer co metal. 

—Debemos ter outra estatua, por suposto —dixo—, e deberá ser unha 
estatua miña. 

—Miña —dixo cada un dos concelleiros, e comezaron a rifar. 

A última vez que souben deles aínda estaban rifando. 

—Que cousa máis rara! —dixo o supervisor dos empregados da fundición 
—. Este corazón de chumbo roto non se derrete no forno. Temos que tiralo. 

Así que o botaron no lixo onde tamén estaba a andoriña morta. 

—Tráeme as dúas cousa máis valiosas da vila —dixo Deus a un dos seus 
anxos, e o anxo tróuxolle o corazón de chumbo e o paxaro morto—. 
Escolliches ben —dixo Deus—, porque este paxariño cantará para sempre 
no meu xardín do paraíso, e o Príncipe Feliz loarame na miña cidade de 


ouro. 


